钦定古今图书集成/明伦汇编/家范典/第061卷 > 春秋四传 > 《夷仲年来聘》
## 钦定古今图书集成/明伦汇编/家范典/第061卷 > 春秋四传 > 《夷仲年来聘》

《春秋》隐公七年“夏，齐侯使其弟年来聘。”

《左传》：“齐侯使夷仲年来聘，结艾之盟也。”

《公羊传》：“其称弟何？母弟称弟，母兄称兄。”

《穀梁传》：“诸侯之尊，弟兄不得以属通。其弟云者，以其
来接于我，举其贵者也。”

《胡传》：“兄弟，先公之子”，不称公子，贬也。书盟、书帅师而
称兄弟者，罪其有宠爱之私。书出奔、书归而称兄弟
者，责其薄友恭之义。考于事而《春秋》之情可见矣。年
者，齐僖公母弟也。程氏谓：“先儒谓母弟者，盖缘《礼》有
立嫡子同母弟之文，其曰同母，盖为嫡耳，非以为加
亲也。”此义不明久矣。僖公私于同母，宠爱异于他弟施及其子，犹与适等，而襄公绌之，遂成篡弑之祸，故
圣人于年来聘，特变文书弟以示贬焉。《郑语》“来盟”、“黑
背”、“帅师”，皆罪其私也。《书》云：“于弟弗念天显，乃弗克恭
厥兄，兄亦不念鞠子哀”，大不友于弟，天惟与我民彝
大泯乱。陈光奔楚而称弟，不念鞠子哀矣。盗杀卫絷
而称兄，其亦不念天显矣。秦鍼、宋辰，皆责其薄也。仁
人于兄弟，绝偏系之私，笃友恭之义，人伦正而天理
存，其《春秋》以训天下与来世之意也。

〈大全〉程子曰：“凡不称公子而称弟者，或责其失弟兄之义，或罪其以弟之爱而宠任之过。《左氏》《公羊传》皆曰：‘年齐僖公之母弟’。”先儒母弟之说，盖缘礼文有立嫡子同母弟之说。其曰同母弟，盖谓嫡耳，非以同母为加亲也。若以同母为加亲，是不知人理，近于禽道也。天下不明斯义也久矣。僖公爱年，其子尚礼秩如嫡，卒致篡弑之祸。书弟，见其以弟之爱，而宠任之过也。汪氏曰：“齐侯非不爱其弟也，迷于其义，故以爱为害矣。”张氏曰：“亲亲之道，尊其位，重其禄，非贤则不及以政。齐僖爱其弟，聘鲁致女，交政邻国，一一使之爱之之过，遂致乱嫡庶之辨，以启无知篡逆之祸。圣人以其过于溺爱之私，而失亲亲之义，故特”书“其弟”以贬之，而著后日之祸，始于僖公之不早辨也。